Escaques

Os **escaques**, también conoixiu a traviés d'o castellano como **aixedrez**, ye un chuego de mesa orichinario de Persia, encara que las suyas radices se pueden trobar en o *[[xaturanga]]* que se chugaba dende o sieglo VI aC en o territorio de l'actual India. A traviés de Persia o chuego plegó a la resta d'os territorios que heba conquiesto l'Islam, ta dimpués estendillar-se por Europa. A versión que se fa servir actualment desciende dreitament de l'adaptación feita en o sud-ueste d'Europa (mas especificament en a peninsula iberica) d'a versión arabe d'o chuego (conoixida como *[[xatranj]]*), con unas reglas que se fixoron en o sieglo XIV.

Ye un chuego de mesa por turnos, a on i chugan dos chugadors. Se chuga en un tablero cuadrau dito *escaquero* con 64 casillas (8 d'amplaria por 8 de longaria), tenendo cada chugador un conchunto de piezas (tamién clamadas *escaques*) iguals encara que de diferent color (gosan estar blancas ta l'un y negras ta l'atro), piezas que tienen unas funcionalidaz diferents: rei (una pieza), reina (una pieza), alfil (dos piezas), caballo (dos piezas), torreta (2 piezas) y peyons (8 piezas), con un total de 16 piezas. Cada chugador chuga por turno, podendo mover nomás que una pieza d'o escaquero mientres o suyo turno. L'obchectivo d'o chuego ye de matar a lo rei de l'atro chugador, en a chugada conoixida como "mate", sin que importen as piezas de cada chugador que se pierdan (u se "maten") mientres a partida. Tamién ye posible pactar entre os chugadors una situación d'empaz ("tablas"), en a cual no gana dengún d'os chugadors, y tamién ye posible l'albandón d'un chugador antis de rematar a partida cuan veye que no ye posible de ganar-la. Bi ha una muit ampla elaboración teorica sobre las formas de chugar, analizando-se bellas chugadas, que tienen nombres propios, y fendo-se servir una estratechia (os escaques no son en realidat so que un chuego d'estratechia, a on a suerte no existe) determinada que en os chugadors expertos por un regular ye basada en ixas elaboracions teoricas. 

Ye hue uno d'os chuegos de mesa mas conoixius y practicaus, estando federaus en asociacions de chugadors alto u baixo 7,5 millons de personas. D'antis mas se gosaba chugar presencialment, pero cuan amaneixió lo correu tamién se feban partidas d'o chuego por correspondencia, una practica prou estendillada con as nuevas tecnolochías, que permiten chugar por Internet u a traviés d'o correu electronico. Antiparte, dende lo sieglo XIX s'establioron as primeras competicions internacionals d'escaques, organizadas por as federacions d'o chuego, considerando-se que lo primer campión mundial d'escaques estió Wilhelm Steiniz.

En 2001 o Comité Olimpico Internacional reconoixió los escaques como un esporte. Antiparte, o 19 de noviembre de cada anyada ye o *[[Día Internacional d'os Escaques]]*, establiu ta commemorar a naixencia d'o chugador cubano José Raúl Capablanca, a qui se considera como uno d'os millors chugadors d'escaques de toz os tiempos.

Dende muit antigo se facioron prebas ta trobar bella maquina capable de chugar, estando muit famosos os primers *automatas* que se i desarrolloron, traza de robots, encara que en muitos casos ixos "automatas" no yeran so que personas amagadas, u teneban una capacidat minima ta no mover so que una pieza, sin posibilidat de variants. Sobre ista base, uno d'os obchectivos d'a primera informatica estió tamién o de creyar bello programa informatico que permetese de chugar a un solo chugador que chugase contra lo programa, desembolicando-se dica 1997, cuan por primer vegada un programa informatico redotó a un chugador profesional, Garry Kasparov.

## Etimolochía
L'aragonés, como atros idiomas europeus, prenió lo nombre d'iste chuego d'o persa *[[xah]]* ("rei"), por a frase *xah mat* ("o rei ye muerto"), estando un persismo. Ye tamién iste o caso de l'occitán *escac*, d'o catalán *els escacs*, o francés u lo rumano, y a traviés d'o francés, l'angles *chess*. L'italiano *scacchi* indica una procedencia a traviés de l'occitán.

En aragonés medieval ya se'n deciba **escaques** como se puet trobar por eixemplo en o texto de *[[oldwikisource:Lo secuestro de Yolant de Torrellas|Lo secuestro de Yolant de Torrellas]]*:

Y tamién en os libros tradueitos a l'aragonés medieval como *[[La Flor de las Ystorias d'Orient]]* y lo *[[Libro d'as Marabillas d'o Mundo]]*:

L'atra variant, mas conoixida en l'actualidat en Aragón por o castellano, *aixedrez*, viene d'o nombre orichinal d'o chuego en sanscrito *[[xaturanga]]* ("de cuatre miembros"), trasmeso a traviés d'o persa como *[[xatranj]]* y dimpués a traviés d'o arabe como *xitrench*, pa convertir-se en *xadrez* en portugués y *aixedrez* en castellano medieval.

A palabra *[[cheque]]* se remonta a tamién a *[[xah]]*. O francés *échec* a traviés d'as frases *fer xaque* por *impedir*, *controlar* prenió o sentito de *cedula de pago* y dimpués pasó a l'anglés con este sentito a forma *check*, que retornó a Francia como *chèque* y dimpués a totas as luengas modernas con o significato de documento bancario.

Talment tienga relación con esta serie lexica a palabra *haque*/*heque* d'o castellano d'Aragón, (cagaduna d'as bolsas de l'alforcha), que en o lexico comercial d'o sieglo XV en Daroca s'escribiba *xaqui*.

## Reglas basicas d'os escaques

I hai variants d'o chuego respectando las normas basicas de movimientos d'as piezas como lo escaque a ciegas, que se chuga de memoria sin veyer lo tablero, a distancia, ninviando-se los movimientos per correu u también puede chugar-se con un tiempo limitau pa finalizar la partida, podendo tener un espacio de tiempo largo u curto. Los grans chugadors de escaques son capaces de chugar partidas simultanias, ye decir con cuantos contrincantes a la vegada.

### A colocación d'as piezas en o escaquero

En prencipiar una partida, cada chugador coloca las suyas piezas en o escaquero en una forma identica: tenendo un cuadro de color blanca a la suya dreita y un cuadro de color negra a la suya ezquierda, coloca en a linia que tien mas amanada, de dreita a ezquierda, una torreta, un caballo, un alfil, o rei, a reina, o segundo alfil, o segundo caballo y a segunda torreta. Debant d'ista linia, ye a on coloca os suyos 8 peyons.

### Os movimientos d'as piezas

Os movimientos se fan por turnos, prencipiando lo primer turno lo chugador que chuga con as piezas de color blanca, y en cada movimiento cada chugador no puet mover so que una sola pieza. Cada pieza tien una traza de movimiento especifico, parando cuenta de que mai no pueden desplazar-se dencima d'una atra pieza, propia u de l'adversario (con a excepción d'o caballo). Cuan una pieza de l'atro chugador se troba situada en a casiella de destín d'a pieza, se diz que a pieza propia "se mincha" a la pieza de l'adversario, y ista pieza deixa de prener parte en a partida. O feito de minchar-se las piezas de l'atro chugador ye un meyo ta debilitar a suya posición y facilitar a victoria en o chuego, pero no ye prou ta ganar a partida.

A traza de mover as piezas s'explica de contino.

#### Alfil
L'alfil puet mover-se diagonalment por tot o escaquero, con a cual cosa en realidat puet tener como destín nomás que as casiellas d'a mesma color que a color d'a suya casiella d'orichen; cal parar cuenta que en prencipiar una partida cada chugador tien un d'os suyos dos alfils sobre una casiella de color negra y l'atro sobre una casiella de color blanca.

#### Caballo
O caballo se desplaza en debuixando una letra "L" por o escaquero, con un desplazamiento inicial de dos casiellas en linia recta ta dimpués desplazar-se enta dreita u enta ezquierda una casiella, fendo tot iste movimiento d'una vegada y estando amás a sola pieza que puet saltar dencima d'atras piezas, propias u de l'adversario.

#### Peyón
Os peyons nomás pueden desplazar-se que en linia recta enta debant, una casiella per vegada, movendo-se siempre en dirección d'o campo de l'adversario y sin poder reblar mai. Si plega dica la zaguera linia d'o escaquero, se diz que *promociona*, ye decir, que se transforma en una cualsiquiera d'as atras piezas, a elección d'o chugador, con a excepción d'o rei, estando ista promoción no una facultat d'o chugador so que una obligación; por un regular os chugadors fan que o peón promocione enta reina, en estar, como se veyerá dimpués, a pieza con millors capacidaz de movimiento. Bi ha tamién bellas reglas especials respective d'o movimiento d'os peyons, que se destallan de contino.

En primeras, y excepcionalment nomás que en a primera chugata d'un peón, iste puet mover-se enta debant dos casiellas u una de sola. D'antis mas tamién se permeteba en ixa primera chugata desplazar enta debant dos peyons una sola casiella, pero hue ixa norma ya no s'acepta.

Tamién ye especial a regla de captura de piezas por parte d'os peyons, que no capturan a pieza de l'adevrsario que se troba en a casiella de debant, sino que pueden capturar as piezas de l'adversario que se troben en a renglera superior d'o suyo abance, pero en diagonal, a dreita u a ezquierda, estando asinas posible que o suyo abance quede bloqueyau por una pieza contraria.

Cal parar cuenta que, en aplicación d'a regla cheneral que diz que cuan una pieza mata a una atra pieza de l'adversario ocupa la posición que ista teneba en o escaquero, cuan un peón propio fa ixo en realidat cambia la suya linia d'abance enta lo campo contrario, podendo asinas haber-ie dos u mas peyons en una columna d'abance.

Antiparte, existe una atra regla respective d'o movimiento d'un peón, que ye a dita captura a lo trango y que s'escayece cuan un peón devanta dos casiellas y queda en a casiella a lo canto d'un peón de l'atro chugador. En ixas condicions, o chugador adversario no podría capturar a pieza propia, pero en iste caso se fa la ficción de que o peón no ha devantau dos casiellas, so que una, y se permite que l'adversario "minche" a pieza propia.

#### Rei
O rei puet desplazar-se por o escaquero una casiella en cualsiquier dirección, a dreita u a ezquierda, entabant u enta dezaga, y tamién en diagonal.

Ista regla cheneral tien una excepción, que ye a chugata dita *[[enroque]]*, que s'amostrará cuan se detallen as reglas de movimiento d'as torretas.

Tamién puede dar-se la situación que sía *afogau* que ye que cuan lo chugador de qui ye lo redolín no tiene chugadas legals pa realizar movimientos y lo rei no se troba en estau de escaque, ye decir, lo rei no puede mover-se a atras caixetas perque quedaría en posición de escaque u perque son ocupadas per piezas propias u piezas allenas que son desfendidas y amás lo chugador no tiene atras piezas que puedan mover-se u capturar a piezas adversarias. Esto da una situación de empate en o chuego que se conoixe como tablas per rei afogau.

#### Reina
A reina ye una pieza que puet desplazarse a dreita, a ezquierda, enta debant, enta dezaga u en diagonal a cualsiquier puesto d'o escaquero que se trobe en ixa dirección.

Cal parar cuenta que se puet prencipiar a partida con una sola reina y plegar a tener-ne mas chugando entre las piezas propias, por promoción d'un u cuantos peyons.

#### Torreta
As torretas pueden desplazar-se enta dreita u enta ezquierda, y enta debant u enta dezaga, con destín en cualsiquier casiella d'o escaquero de chuego.

Una regla especial ye o *[[enroque]]*, que permite no nomás que mover dos piezas propias en una mesma chugata sino que amás vulnera la regla cheneral de que una pieza (a excepción d'o caballo) no puet desplazar-se dencima d'atras piezas. En iste caso, o rei y a torreta fan un movimiento simultanio, cuasi intercambiando-se las suyas posicions, podendo estar un *enroque largo* u un *enroque curto*; en o enroque largo l'intercambio se fa con a torreta d'a man ezquierda (que se troba mas luent d'o rei) y en o enroque curto l'intercambio se fa con a torra d'a man dreita, que se troba mas amán d'o rei. En rematar o enroque, o rei resta protechiu lateralment por a torreta, desplazando-se lo rei dos casiellas enta lo puesto a on se trobaba la torreta y colocando-se la torreta a lo suyo canto, ocupando lo puesto contrario respective d'o rei que ocupaba antis d'o enroque.

Ta poder-se enrocar, cal cumplir todas y cadaguna d'as siguients condicions: garra d'as dos piezas que se mueven en un enroque (torre y rei) no ha d'haber-se moviu anteriorment en a partida; entre rei y torre, cuan se fa o enroque, no puet haber-ie garra atra pieza, propia u d'o chugador contrario; o rei no se troba menazau por garra pieza de l'adversario (no ye en *chaque*) y as casiellas per a on ha de desplazar-se lo rei (no la torre) no han d'estar baixo lo control de garra pieza de l'atro chugador.

## Campionatos
Una vegada establida la Federación Internacional d'Escaques en l'anyo 1924, empecipian los intentos d'organizar un campeonato internacional, en ixe primer anyo (1924) y dos anyos dimpués (1926), s'organizoron dos competicions nombradas como Olimpadas d'escaques pero no son consideradas como oficials empecipiando la suya primera edición oficial en l'anyo 1927.

En l'actualidat, a competición internacional mas important ye a Olimpiada d'escaques, una competición de traza bianual organizada por a Federación Internacional d'Escaques (FIDE por as suyas siglas en francés, *Fédération Internationale des Échecs*. Tamién ye important o Campionato d'o Mundo d'Escaques títol que ye o mas antigo de toz.

Os primers i

### Olimpiada d'escaques

### Campiónato Mundial d'Escaques

## Os escaques en Aragón
Os escaques en Aragón son regulaus por a *Federación Aragonesa de Ajedrez*, que ye a encargada de reglamentar y organizar competicions. Entre las competicions mas importants que organiza son lo *Circuito Aragonés de Ajedrez*, que ye dividiu en competicions de diferents libels y que atorgan puntos pa establir una clasificación final y optar a premios economicos.

### Prencipals chugadors d'escaques d'Aragón
* Ramón Rey Ardid, (n.1903-m.1988), campión d'Espanya de 1929 a 1943, participió en as Olimpiadas d'escaques en a edición de 1924. Escribió 12 libros d'escaques d'os que cal destacar os de finals de partida que son reconoixius internacionalment como una obra fundamental. Tamién estió columnista d'o *[[Heraldo de Aragón]]* minetres muitas anyadas.
* Jesús María Díez del Corral, (n.1933-m.2010), 2 vegadas campión d'Espanya, participó 7 vegadas en as Olimpiadas d'escaques, estió Gran Mayestre Internacional dende l'anyo 1974.

### Campions d'escaques d'Aragón
La Federación aragonesa se constituyió oficialment en 1944 y no tenió federacions provincials dica la plegada d'a democracia. Manimenos, lo primer campeonato d'Aragón data de l'anyo 1919, ya que en o punto 18 d'as bases d'o torneo nacional de Zaragoza organizau ixe anyo se estipuló que lo primer chugador aragonés clasificau (resident en Aragón de forma habitual) obtendría lo títol de campión rechional. La honor recayió en José Juncosa Molins, segundo clasificau d'ixe torneo. Juncosa mantenió lo títol dica 1923 sin esfender-lo nunca en chuego, ixe anyo s'intentó organizar lo campionato d'Aragón de 1923 y lo querioron definir como lo primero d'a historia, lo que encarranyó a Juncosa, que tamién se queixó que trataban d'excluyir-le d'o campionato. Finalment, dito campionato no se plegó a celebrar y lo títol de campeón aragonés remanió disierto dica 1943.

* Santiago Martínez Mocete, (1943-45).
* Mariano Lozano Sánchez, (1945-47).
* Jaime Sicilia Pardo, (1947-48).
* Juan Sancho Martínez, (1948-49).
* Antonio Romero Ríos, (1949-50).
* Angel Gil Díaz, (1950-53).
* Antonio Romero Ríos, (1953-54).
* Luis Blanco del Cacho, (1954-55).
* Mario Borao Ayuso, (1955-56).
* Luis Borao Ayuso, (1956-57).
* Santiago Tejero Lamana, (1957-58).
* Antonio Romero Ríos, (1958-60).
* Mario Borao Ayuso, (1960-61).
* Santiago Tejero Lamana, (1961-65).
* Armando Fernández Serrano, (1965-66).
* Santiago Tejero Lamana, (1966-70).
* José Puig Frabegat, (1970-72).
* Santiago Tejero Lamana, (1972-74).
* José González Félez (1974-75).
* Carlos Sansebastián Vicioso, (1975-77).
* José Anglada Lobarte, (1977-79).
* José Ramón Pérez, (1979-80).
* Félix Fernández López, (1980-81).
* Cristóbal Ramo Frontiñán, (1981-82).
* José Anglada Lobarte, (1982-1983).
* Cristóbal Ramo Frontiñán, (1983-84).
* Rafael Colás Longares, (1984-85).
* Santiago Carruez Bergés, (1985-1986).
* José Ramón Pérez, (1986-87).
* Luis Fontana Sotomayor, (1987-88).
* Javier Gil Capapé, (1988-89).
* Angel Barrós Gutiérrez, (1989-90).
* Javier Gil Capapé, (1990-92).
* Bautista Meléndez Fierro, (1992-93).
* Félix Fernández López, (1993-94).
* Fernando López Gracia, (1994-95).
* Rafael Colás Longares, (1995-96).
* Lucas Cisneros Belenguer, (1996-97).
* Sergio Garza Marco, (1997-98).
* Luis Fontana Sotomayor y Jonathan Cid Royo, (1998-99).
* Jorge Barón Rodríguez, (1999-2000).
* Sergio Garza Marco, (2000-01).
* Rafael Colás Longares, (2001-02).
* Fernando López Gracia, (2002-03).
* Jorge Barón Rodríguez, (2003-04).
* Alfonso Llorente Zago, (2004-05).
* José Ramón Pérez, (2005-06).
* Juan Ramiro Ovejero, (2006-07).
* Daniel Gómez Anadón, (2007-08).
* Sergio Garza Marco, (2008-11).
* Roberto Cifuentes Parada, (2011-12).
* David Lana Rodríguez, (2012-13).
* Pablo Glavina, (2013-14).
* Alberto Quintín Navarro, (2014-15).
* Sergio Garza Marco, (2015-18).
* Diego Adla, (2018-21).
* Pedro Ginés Esteo, (2021-22).

## Bibliografía

* Kasparov, Gary: *Kasparov teaches chess*. Londres: Batsford, 1986. ISBN 0-7134-5526-8.
* Murray, H.J.R.. *A History of Chess*. Benjamin Press (orichinalment publicau por Oxford University Press en 1913). ISBN 0-936317-01-9. OCLC 13472872.

## Referencias

## Vinclos externos

*  Federación aragonesa d'escaques.
*  Federación espanyola d'escaques.
*  Federación Internacional d'escaques.